গুচ্ছপাড়ার সামনের তল্লাটকে  রাজবংশীরা ধর্মতলা বলে। পাড়ামুখে খোলা হাটখোলায় মেলা বসে। ১লা পৌষে ঠাকুরকে ধর্মতলার বেদীতে বসিয়ে চলে অর্চনা মার্জনা। হাটখোলা ছাড়িয়ে মেলা ছড়িয়ে পড়ে। ছোটপাড়ার বড়মেলা। কি নেই, কাঠের জিনিসপত্র থেকে শুরু করে মিষ্টি-মিঠাই সবই পাওয়া যায় এখানে। এমনকি যাদু, সার্কাস, পুতুলনাচ, যাত্রা, নাগরদোলা অথবা মৃত্যুকূপের মতো ভয়ানক খেলাও নাকি আসে এখানে। লোকাল সাংবাদিক হাবিবুর রহমান আরো কিছু তথ্য যোগ করলেন-সারাবছর পাড়াটা প্রায় বন্ধই থাকে কিন্তু মেলার সময় অন্যকথা। খবরের কাগজ দেখে শহরের মানুষের মনোযোগ ফেরে। তাঁরা বাস ধরে। কেউ কেউ নিজমনেই  সাইকেল ছাড়ে। প্রত্যন্ত পাঁড়ুইপাড়ার দিকে রওনা দেয়। রাসমেলার আদলে উঠে আসা দুশো বছরের প্রাচীন মেলাটি তখন আর শুধু রাজবংশীদের বলে আলাদা করে চেনা যায় না। বিবিধ মানুষের ভিড়ে একাকার হয়ে যায় পুরো তল্লাট।